《送黄元明赴梁县尉》
宋代·邹浩

豫章控江南，山高水沄沄。钟此千里秀，君家贤弟昆。

文采映诸父，鸾凤争腾骞。伯氏晚相遇，许我游其藩。

聪明置不用，道术臻忘言。妥然稠人中，容貌白玉温。

求之古君子，端若李仲元。一尉聊尔耳，谁识君所存。

霜风惨黄叶，雪雨埋朝暾。柴车竟行哉，我心忧聋昏。

作者简介：邹浩（1060—1111）字志完，遇赦归里后于周线巷住处辟一园名“道乡”，故自号道乡居士，常州晋陵（今江苏常州）人。生于宋仁宗嘉祐五年，卒於徽宗政和元年，年五十二岁。元丰五年（1082）进士，调扬州颍昌府教授。吕公著、范纯仁为郡守，皆礼遇之。哲宗朝，为右正言，累上疏言事。章惇独相用事，浩露章数其不忠，因削官，羁管新州。徽宗立，复为右正言，累迁兵部侍郎两谪岭表，复直龙图阁。卒谥忠，学者称道乡先生。浩著《道乡集》四十卷，《四库总目》传于世。